Hannu ja Ann-Mari Krookin talo Kyrönjoen varressa meni remonttiin vuoden 2013 suurtulvan jälkeen. Silloin he päättivät, että toista kertaa ei tulva heidän taloaan kastele.

Kyrönjoen varressa Pohjanmaalla Hannu ja Ann-Mari Krookin mitta tuli täyteen vuoden 2013 suurtulvan jälkeen. Jääpadon nostama tulva kasteli silloin vaasalaispariskunnan talon perusteellisesti. Vahingot olivat suuret.

Talon ympärillä oli jo silloin itse tehdyt tulvapenkereet. Ne eivät kuitenkaan pitäneet. Vesi tuli yli eikä mitään ollut tehtävissä.

– Se tilanne oli silloin katastrofi, muistelee Ann-Mari Krook.

Talo pantiin remonttiin ja pariskunta päätti, että enää ei tulva huuhtele heidän talonsa kivijalkaa. Pohjalaisella sisukkuudella he korottivat ja levensivät talonsa tulvavallit kaksimetrisiksi.

Vesi saartoi talon

Tänä keväänä penkereiden pito testattiin.

Kun Kyrönjoen tulva oli pahimmillaan ja jääpato alkoi nostaa vettä Merikaarrossa, hälytti Hannu Krook tontille kaivinkoneen. Tulvavallin sisääntuloaukko kauhottiin umpeen ja talon väki alkoi tarkkailla tilannetta.

Vesi nousi yhtä rajusti kuin viisi vuotta aikaisemmin.

– Enimmillään vettä oli talon ympärillä pellosta mitattuna varmasti metrin verran. Penkereet kuitenkin pitivät, mitään vuotoa ei tullut ja vielä olisi ollut nousuvaraakin 30 - 40 senttiä, kertoo Krook.

Hannu Ja Ann-Mari Krook muistelevat viiden vuoden takaisia synkkiä tunnelmia. Silloin nopein veden nousu ajoittui yöhön ja mieleen on jäänyt yön pimeydessä käyty epätoivoinen taistelu luonnonvoimia vastaan.

Nyt pariskunta pääsi seuraamaan luonnonnäytelmää aitiopaikalta ja päivänvalossa - ja paljon paremmissa tunnelmissa.

– Oikeastaan ei jännittänyt yhtään. Tiesin kyllä, että penkereiden korkeus riittää, myhäilee Hannu Krook.

Ann-Mari ja Hannu Krookin taloa ympäröi parin metrin korkuinen suojavalli. Pasi Takkunen / Yle

Palkinto tehdystä työstä

Pohjanmaan tulvat uhkasivat tänä keväänä rakennuksia pahiten Kuortaneenjärven ympärillä ja Kyrönjoen alajuoksulla, jossa useiden talojen suojaamiseen tarvittiin pelastuslaitoksen apua. Taloja myös kastui.

Viranomaiset ovat kehottaneet omaisuuden suojaamisessa omatoimisuuteen. Pahimmilla tulvapaikoilla talojen omistajat ovatkin oppineet jo varautumaan äkkinäiseen veden nousuun. Krookien naapurissakin on talon suojaksi tehty maavallit.

– Palkinto tehdystä työstä tuli nyt, toteavat Krookit.